b'\n_START_ARTICLE_\nJohann Theile\n_START_PARAGRAPH_\nJohann Friedrich Ludwig Theile (29. hein\xc3\xa4kuuta 1646 Naumburg \xe2\x80\x93 24. kes\xc3\xa4kuuta 1724 Naumburg) oli saksalainen s\xc3\xa4velt\xc3\xa4j\xc3\xa4, musiikkiteoreetikko ja pedagogi._NEWLINE_Theile opiskeli aluksi Magdeburgin kanttori Schefflerin johdolla. Muutettuaan Leipzigiin h\xc3\xa4n opiskeli Leipzigin yliopistossa ja p\xc3\xa4\xc3\xa4si Heinrich Sch\xc3\xbctzin oppiin. Lyypekiss\xc3\xa4 h\xc3\xa4n yst\xc3\xa4vystyi Johann Adam Reinckenin ja Dietrich Buxtehuden kanssa. Vuonna 1673 Theile p\xc3\xa4\xc3\xa4si Kapellmeisterin asemaan Holstein-Gottorpissa, jossa ty\xc3\xb6skenteli herttua Christian Albrechtin palveluksessa ja oli mukana avaamassa oopperataloa. My\xc3\xb6hemm\xc3\xa4ll\xc3\xa4 urallaan h\xc3\xa4n ty\xc3\xb6skenteli Wolfenb\xc3\xbcttelissa (1685\xe2\x80\x931691) ja sitten herttua Christian I:n palveluksessa. Vuoden 1694 j\xc3\xa4lkeen Theilen liikkeet ovat pitk\xc3\xa4lti h\xc3\xa4m\xc3\xa4r\xc3\xa4n peitossa, mutta h\xc3\xa4n muutti vuonna 1718 Naumburgiin, jossa asui poikansa kanssa._NEWLINE_Theilen ensimm\xc3\xa4inen julkaisu oli Weltliche Arien (1667), joka sis\xc3\xa4lt\xc3\xa4\xc3\xa4 maallisia lauluja, duettoja ja kvartetteja sek\xc3\xa4 soitinfantasioita. Vuonna 1674 h\xc3\xa4n s\xc3\xa4velsi passion Matteuksen mukaan. H\xc3\xa4nen keskeisin tuotantonsa on hengellist\xc3\xa4. Siihen kuuluu my\xc3\xb6s hengellinen ooppera Adam und Eva, Der erschaffene, gefallene und aufgerichtete Mensch. Theile kirjoitti kuusi tutkielmaa kontrapunktista; n\xc3\xa4ist\xc3\xa4 Musikalisches Kunst-Buch saattoi vaikuttaa Johann Sebastian Bachin Fuugan taitoon.'